b"\n_START_ARTICLE_\nObertura saragossana\n_START_SECTION_\nHist\xc3\xb2ria\n_START_PARAGRAPH_\nAquesta obertura esdevingu\xc3\xa9 popular al club d'escacs de Saragossa el 1919. L'any seg\xc3\xbcent el membre de club Jos\xc3\xa9 Juncosa analitz\xc3\xa0 l'obertura dins la Revista del Club Argentino. El 1922 s'organitz\xc3\xa0 a Mannheim un torneig tem\xc3\xa0tic que exigia que els jugadors comencessin amb 1.c3; hi havia tres participants, Siegbert Tarrasch, Paul Leonhardt i Jacques Mieses, i fou guanyat per Tarrasch.\n_START_SECTION_\nFonaments\n_START_PARAGRAPH_\n1.c3 de primera jugada \xc3\xa9s un moviment sense ambici\xc3\xb3. Obre una diagonal per a la dama, per\xc3\xb2 fa nom\xc3\xa9s un acostament t\xc3\xadmid al centre. Es prepara per jugar d4, per\xc3\xb2 el blanc podria simplement haver jugat aquest moviment immediatament. Tamb\xc3\xa9, el pe\xc3\xb3 en c3 t\xc3\xa9 el desavantatge de prendre la casella de c3 al cavall. No \xc3\xa9s un moviment terrible, tanmateix, i \xc3\xa9s probable que transposi a un defensa Caro-Kann o a una defensa eslava (amb colors invertits), dues defenses s\xc3\xb2lides per a les negres, per\xc3\xb2 amb un tempo extra; o a la variant del canvi del gambet de dama refusat, una obertura plenament respectable sovint jugada per Grans Mestres, despr\xc3\xa9s de 1.c3 e5 2.d4 exd4 3.cxd4 d5; o a un tipus s\xc3\xb2lid per\xc3\xb2 passiu de l'obertura de pe\xc3\xb3 de dama despr\xc3\xa9s de 1.c3 Cf6 2.d4 o 1.c3 d5 2.d4; o a una defensa escandinava amb els colors canviats despr\xc3\xa9s de 1.c3 e5 2.d4 exd4 3.Dxd4!? Cc6 4.Da4._NEWLINE_El negre disposa de diverses respostes, les m\xc3\xa9s comunes de les quals s\xc3\xb3n 1...d5, 1...e5 i 1...Cf6. Despr\xc3\xa9s de 1...d5, el blanc pot intentar el gambet Plano, 2. e4?!, que \xc3\xa9s de fet una resposta estranya a la defensa escandinava. Despr\xc3\xa9s de 2...dxe4, 3.Da4+ es recupera el pe\xc3\xb3, per\xc3\xb2 concedeix a les negres un r\xc3\xa0pid desenvolupament amb 3...Cc6 4.Dxe4 Cf6 5.Dc2 e5. Tamb\xc3\xa9 raonable \xc3\xa9s 1...f5, quan 2.d4 transposaria a una defensa holandesa on el blanc ha jugat el moviment passiu c3._NEWLINE_La resposta 1...c5 \xc3\xa9s tamb\xc3\xa9 jugable, per\xc3\xb2 d\xc3\xb3na a les blanques m\xc3\xa9s oportunitats que uns altres moviments per transposar a obertures est\xc3\xa0ndards on pot tenir un petit avantatge. El moviment 2.e4 transposa a la variant Alapin de la defensa siciliana. La seq\xc3\xbc\xc3\xa8ncia 1...c5 2.d4 \xc3\xa9s tamb\xc3\xa9 possible, quan 2... cxd4 (2...e6 3.e4 d5, que transposa a una defensa francesa despr\xc3\xa9s de 4.e5 o 4.exd5, \xc3\xa9s tamb\xc3\xa9 possible) 3.cxd4 d5 transposa a una variant del canvi regular de la defensa eslava (a la qual normalment s'hi arriba a trav\xc3\xa9s de 1.d4 d5 2.c4 c6 3.cxd5 cxd5), que d\xc3\xb3na un lleuger avantatge a les blanques."